19920203

Регламент (EИО) № 284/92 на Съвета

от 3 февруари 1992 година

за изменение, по отношение на Общата селскостопанска политика, на Регламент (ЕИО) № 1911/91 относно прилагането на разпоредбите на правото на Общността за Канарските острови

СЪВЕТЪТ НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската икономическа общност,

като взе предвид Акта за присъединяване на Испания и Португалия, и по-специално член 25, параграф 4, първа алинея от него,

като взе предвид предложението на Комисията,

като взе предвид становището на Европейския парламент [1],

като има предвид, че Съветът, с приемането на Регламент (ЕИО) № 1911/92 [2] реши, че Канарските острови следва постепенно да станат част от митническата територия на Общността, както и че всички общи политики следва да се прилагат за тях; като има предвид, че бе решено, че това не следва да засяга специалните мерки, предназначени да се отчитат специфичните пречки, произтичащи от тяхната отдалеченост и изолираност, както и от предходни икономически и данъчни договорености;

като има предвид, че съгласно членове 2 и 10 от горепосочения регламент прилагането на Общата селскостопанска политика зависи от влизането в сила на специфични споразумения за доставка; като има предвид, че прилагането трябва освен това да бъде придружено от специални мерки относно селскостопанската продукция на Канарските острови;

като има предвид, че Директива 91/314/ЕИО на Съвета от 26 юни 1991 г. за установяване на програма от възможности, специфични по отношение на отдалечеността и изолираността на Канарските острови (Poseican) [3], определя общите очертания на възможностите, които трябва да бъдат упражнявани, за да се отчитат специфичните особености и пречки, срещащи се на островите;

като има предвид, че за подготовката и прилагането на политическите инструменти е необходимо задълбочаване на познанията по отношение на пазарните изисквания на островите, като се обърне надлежно внимание на местното производство и традиционните търговски потоци, така че да могат да се определят най-подходящите мерки за подпомагане и подобряване на селското стопанство на островите, и по-специално разработването на тропически продукти;

като има предвид, че мерките трябва да се изработят в рамките на партньорство между Комисията и националните и регионални власти с цел да се осигури допълване на мерките, въведени на национално и регионално ниво;

като има предвид, че поради сложността на подготвителната работа, необходима за надлежното отчитане на специфичните особености и пречки, упоменати по-горе, както и на изискванията, присъщи за партньорството, няма да бъде възможно прилагането от 1 януари 1992 г. на мерките, които съпътстват въвеждането на Общата селскостопанска политика на островите; като има предвид, че прилагането следва да бъде отложено за не по-късно от 1 юли 1992 г.;

като има предвид, че следва да се припомни, че до влизането в сила на специфичните споразумения за доставка, за Канарските острови се прилагат разпоредбите на Акта за присъединяване относно прилагането на Общата селскостопанска политика, освен онези, които регулират достъпа на продукти с произход от островите към други части на Общността,

ПРИЕ НАСТОЯЩИЯ РЕГЛАМЕНТ:

Член 1

Във второто изречение от член 10, параграф 2 от Регламент (ЕИО) № 1911/91 датата " 1 януари 1992 г." се заменя с " 1 юли 1992 г."

Член 2

Настоящият регламент влиза в сила на 1 януари 1992 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на 3 февруари 1992 година.

За Съвета

Председател

João De Deus Pinheiro

[1] Становище от 17 януари 1992 г. (все още непубликувано в Официален вестник).

[2] ОВ L 171, 29.6.1991 г., стр. 1.

[3] ОВ L 171, 29.6.1991 г., стр. 5.

--------------------------------------------------